Predsjednica Republike Hrvatske Kolinda Grabar-Kitarović pomogla je HRT-ovoj novinarki Branki Slavici popraviti frizuru dok su se obje pripremale za javljanje iz New Yorka gdje je Grabar-Kitarović tijekom prošlih nekoliko dana sudjelovala na 73. Općoj skupštini Ujedinjenih naroda.

Kako je HRT objavio na svojoj Facebook stranici, Slavici se neposredno prije javljanja dogodila nesreća te joj se smočila kosa. Dok je tonski snimatelj novinarki stavljao "bubu", predsjednica joj je popravila jedan "zalutali" pramen kose.

"Sad ste ovo trebali slikati kao 'behind the scenes'", rekla je predsjednica, na što se izvan kadra moglo čuti da je intervencija Grabar-Kitarović na kosi HRT-ove novinarke zabilježena.

Video je podijeljen 49 puta, pogledan je osam tisuća puta, a na njega je reagiralo 313 osoba. U komentarima su korisnici Facebooka pohvalili reakciju predsjednice, istaknuvši da je bila "spontana i normalna".